A KÖZSZOLGÁLATI TÖRVÉNYSZÉK ÍTÉLETE
(második tanács)
2010. szeptember 30.
F‑41/05. sz. ügy
Kurt J acobs
kontra
Európai Bizottság
„Közszolgálat – Tisztviselők – Kinevezés – Az új személyzeti szabályzat hatálybalépését megelőzően tartaléklistára vett pályázók – A kedvezőtlenebb új szabályok alkalmazásával történő, besorolási fokozatba való besorolás – A személyzeti szabályzat XIII. melléklete 12. cikkének (3) bekezdése”
Tárgy: Az EK 236. cikk és az EA 152. cikk alapján benyújtott kereset, amelyben K. Jacobs a 2004. augusztus 16‑i, 24‑i és 31‑i határozatok elleni panaszát elutasító 2005. február 11‑i határozat megsemmisítését, és szükség esetén az előbbi határozatok megsemmisítését kéri annyiban, amennyiben azok őt a COM/B/1/02. sz. versenyvizsga–kiírásban megjelöltnél alacsonyabb besorolási fokozatba sorolják be. K. Jacobs kéri ezenkívül a Bizottság kötelezését 250 000 euró megfizetésére kártérítés címén.
Határozat: A Közszolgálati Törvényszék a keresetet elutasítja. A felek maguk viselik saját költségeiket.
Összefoglaló
Tisztviselők – A tisztviselői minőség – Szabályos kinevezés hiányában nem teljesülő megszerzési feltételek
(Személyzeti szabályzat, 3. cikk)
Az európai uniós közszolgálati jog elvei értelmében valamely tisztviselő kinevezésére csak a személyzeti szabályzat szerinti formákban és feltételekkel kerülhet sor.
Mivel a tisztviselőt az adminisztrációhoz kötő jogi kapcsolat a személyzeti szabályzaton, és nem szerződésen alapul, a személyzeti szabályzat 3. cikke – amelynek szövegét a tisztviselők személyzeti szabályzatát és az egyéb alkalmazottakra vonatkozó alkalmazási feltételeket módosító 723/2004 rendelet nem módosította – értelmében a tisztviselő kinevezésére szükségszerűen a kinevezésre jogosult hatóságtól származó egyoldalú, a kinevezés hatálybalépésének időpontját, valamint az érintett által betöltött munkakört tartalmazó okirattal kerül sor. Az ilyen kinevezés következésképpen nem eredhet az állásajánlat elfogadásán alapuló állítólagos egyező akaratból, különösen amennyiben az állásajánlat az intézmény olyan alkalmazottjától származik, aki nem minősül kinevezésre jogosult hatóságnak.
Következésképpen a nyílt versenyvizsga sikeres pályázója csak az említett hatóság kinevezésről szóló határozatát követően tekinthető tisztviselőnek, és igényelheti a személyzeti szabályzat rendelkezései által nyújtott előnyöket.
(lásd a 43., 44. és 52. pontot)
Hivatkozás:
a Bíróság 18/69. sz., Fournier kontra Bizottság ügyben 1970. május 13‑án hozott ítélete (EBHT 1970., 249. o.);
az Elsőfokú Bíróság T‑40/91. sz., Ventura kontra Parlament ügyben 1992. április 10‑én hozott ítéletének (EBHT 1992., II‑1697. o.) 40. és 41. pontja; T‑74/98. sz., Mammarella kontra Bizottság ügyben 1999. július 19‑én hozott ítéletének (EBHT‑KSZ 1999., I‑A‑151. o. és II‑797. o.) 25–27. pontja; T‑58/05. sz., Centeno Mediavilla és társai kontra Bizottság ügyben 2007. július 11‑én hozott ítéletének (EBHT 2007., II‑2523. o.) 54. és 55. pontja.